## Zakon o uvjetima za stjecanje prava na starosnu mirovinu radnika profesionalno izloženih azbestu

### NN 79/2007 (30.7.2007.), Zakon o uvjetima za stjecanje prava na starosnu mirovinu radnika profesionalno izloženih azbestu

# HRVATSKI SABOR

**2476**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O UVJETIMA ZA STJECANJE PRAVA NA STAROSNU MIROVINU RADNIKA PROFESIONALNO IZLOŽENIH AZBESTU

Proglašavam Zakon o uvjetima za stjecanje prava na starosnu mirovinu radnika
profesionalno izloženih azbestu, koji je Hrvatski sabor donio na sjednici 13.
srpnja 2007. godine.

Klasa: 011-01/07-01/90
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O UVJETIMA ZA STJECANJE PRAVA NA STAROSNU MIROVINU RADNIKA PROFESIONALNO IZLOŽENIH AZBESTU

Članak 1.

(1) Ovim se Zakonom utvrđuju uvjeti za stjecanje prava na starosnu mirovinu u
mirovinskom osiguranju na temelju generacijske solidarnosti radniku koji je
tijekom rada na radnom mjestu bio profesionalno izložen azbestu.
(2) Pod profesionalnom izloženošću azbestu, prema ovome Zakonu, smatra se:
– neposredna izloženost azbestu zbog rada u proizvodnji, uporabi, razgradnji,
odstranjivanju, skladištenju ili transportu azbesta, odnosno azbestnih proizvoda
ili na servisnim poslovima u pogonima za proizvodnju azbestnih proizvoda u
Republici Hrvatskoj, kao i
– posredna izloženost azbestu zbog rada kod fizičke ili pravne osobe sa
sjedištem u Republici Hrvatskoj, koja je u svojoj proizvod­nji koristila azbest.
(3) Radnik iz stavka 1. ovoga članka ostvaruje pravo na starosnu mirovinu prema
Zakonu o mirovinskom osiguranju, kao osiguranik iz članka 10. stavka 1. točke 1.
toga Zakona, ako ovim Zakonom nije drukčije određeno.

Članak 2.

Radnik iz članka 1. ovoga Zakona ima pravo na starosnu mirovinu:
– ako ima navršenih 50 godina života (muškarac), odnosno 45 godina života (žena)
i 25 godina staža osiguranja, pod uvjetom da je 10 godina radio na poslovima iz
članka 1. stavka 2. podstavka 1. ovoga Zakona, ili
– ako ima navršene 53 godine života (muškarac), odnosno 48 godina života (žena)
i 30 godina staža osiguranja, pod uvjetom da je radio najmanje 20 godina na
poslovima iz članka 1. stavka 2. podstavka 2. ovoga Zakona.

Članak 3.

Radnik iz članka 2. ovoga Zakona ima pravo na starosnu mirovinu od dana
ispunjenja propisanih uvjeta, s time da se pravo na mirovinu može ostvariti
nakon prestanka osiguranja.

Članak 4.

Radniku iz članka 2. ovoga Zakona koji ima manje od 40 godina mirovinskog staža,
mirovina se određuje na temelju 40 godina mirovinskog staža, umanjenog za staž
ostvaren u državi s kojom Republika Hrvatska ima sklopljen ugovor o socijalnom
osiguranju.

Članak 5.

Postupak za ostvarivanje prava na starosnu mirovinu prema ovome Zakonu pokreće
se podnošenjem zahtjeva Hrvatskom zavodu za mirovinsko osiguranje.

Članak 6.

(1) Zahtjev za ostvarivanje prava prema članku 2. ovoga Zakona može se podnijeti
od dana ispunjenja uvjeta za mirovinu.
(2) Pravo na mirovinu prema ovome Zakonu pripada od dana ispunjenja uvjeta za
mirovinu, ako je zahtjev za mirovinu podnesen u roku od šest mjeseci od
prestanka osiguranja. Ako je zahtjev pod­nesen nakon isteka navedenog roka,
podnositelj zahtjeva ima pravo na mirovinu od prvog dana idućeg mjeseca nakon
podnošenja zah­tjeva i za šest mjeseci unatrag.

Članak 7.

Sredstva za mirovine ili dio mirovine ostvarene prema ovome Zakonu osigurava
Republika Hrvatska u državnom proračunu.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 543-04/07-01/02
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2476
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)